ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-0386/97 υποβολή: Per Stenmarck (PPE) προς το Συμβούλιο (6 Φεβρουαρίου 1997)

Θέμα: Η ασφάλεια των επιβατών στις γραμμές πορθμείου

Η ασφάλεια των επιβατών στις γραμμές πορθμείου είναι ιδιαίτερα σημαντική. Αυτό έχει τονιστεί επανειλημμένως κατά τα τελευταία έτη, δεδομένου του μεγάλου αριθμού των σχετικών ατυχημάτων που σημειώθηκαν στα χωρικά ύδατα της Ευρωπαϊκής Ένωσης.

Όταν η Επιτροπή υπέβαλε στο Κοινοβούλιο την πρόταση περί αυστηρότερων διατάξεων ασφαλείας για τα επονομαζόμενα μη SOLAS πλοία, προσπάθησα, ως εισηγητής, να οδηγήσω την πρόταση αυτή στο στάδιο της απόφασης το συντομότερο δυνατό. Στόχος ήταν η ταχεία μετατροπή των εν λόγω κανόνων σε εθνικό δίκαιο.

Η γνωμοδότηση του Κοινοβουλίου του Σεπτεμβρίου 1996 εγκρίθηκε σχεδόν ομόφωνα. Από τότε έχουν περάσει τέσσερις μήνες. Με κάθε μήνα που περνά αυξάνεται και ο κίνδυνος της επιδείνωσης των προβλημάτων σε ό,τι αφορά την τελική ενσωμάτωση στη νομοθεσία των κρατών μελών.

Προτίθεται το Συμβούλιο να υποβάλει το συντομότερο δυνατό την εν λόγω πρόταση στο Κοινοβούλιο;

Απάντηση (5 Ιουνίου 1997)

Το Συμβούλιο ελπίζει να μπορέσει να διαβιβάσει σύντομα στο Ευρωπαϊκό Κοινοβούλιο την κοινή του θέση όσον αφορά την οδηγία για τους κανόνες και τα πρότυπα ασφάλειας για τα επιβατηγά πλοία. Το Συμβούλιο αποδίδει μεγάλη σημασία στην πρόταση της Επιτροπής, θα ήθελε όμως να παρατηρήσει ότι χρειάστηκε ορισμένο χρόνο για να οριστικοποιήσει την κοινή θέση του σε αυτό το θέμα, λαμβανομένων υπόψη του όγκου και του τεχνικού χαρακτήρα του παραρτήματός της και της δυσκολίας διατύπωσής του στις διάφορες γλώσσες της Κοινότητας.
ΓΡΑΠΤΗ ΕΡΩΤΗΣΗ E-1107/97 υποβολή: Pierre Bernard-Reymond (PPE) προς την Επιτροπή (21 Μαρτίου 1997)

Θέμα: Αντιπροσωπείες της Ευρωπαϊκής Ένωσης σε τρίτες χώρες

Μπορεί η Επιτροπή να παράσχει κατάλογο των χωρών στις οποίες η Ευρωπαϊκή Ένωση εκπροσωπείται με αντιπροσωπεία, καθώς και του αριθμού των υπαλλήλων κάθε αντιπροσωπείας;

Απάντηση του κ. Van den Broek εξ ονόματος της Επιτροπής (11 Απριλίου 1997)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου έναν πίνακα που περιέχει όλες τις πληροφορίες που ζητούνται.

Πρέπει να διευκρινιστεί, ωστόσο, ότι στις 128 χώρες και πόλεις που αναφέρονται, η Επιτροπή εκπροσωπείται, είτε από αντιπροσωπείες, είτε από γραφεία ή από γραφεία εκπροσώπησης. Όσον αφορά τον αριθμό των υπαλλήλων, περιλαμβάνονται επίσης στον κατάλογο οι θέσεις που ήταν ακόμα κενές τη στιγμή της σύνταξης της παρούσας απάντησης.
ΓΡΑΠΤΗ ΕΡΩΤΗΣΗ E-1125/97 υποβολή: Carmen Dνez de Rivera Icaza (PSE) προς την Επιτροπή (24 Μαρτίου 1997)

Θέμα: Θόρυβοι από τα συστήματα συναγερμού

Θα μπορούσε η Επιτροπή να μας πληροφορήσει εάν ορισμένα κράτη μέλη έχουν προσφάτως εξαιρεθεί από την εφαρμογή των σχετικών κανόνων, δοθέντως ότι συνεχίζεται η εγκατάσταση συστημάτων συναγερμού ασφαλείας στο εξωτερικό των κτηρίων ή καταστημάτων, με αποτέλεσμα την παρενόχληση του περίγυρου από τους θορύβους;

Απάντηση της κ. Bjerregaard εξ ονόματος της Επιτροπής (28 Απριλίου 1997)

Δεν υπάρχει κοινοτική νομοθεσία σχετικά με την εγκατάσταση και τη χρησιμοποίηση συστημάτων συναγερμού ασφαλείας. Ούτε υπάρχει νομοθεσία σχετικά με την εκπομπή θορύβου των εν λόγω εγκαταστάσεων. Τα θέματα αυτά εμπίπτουν στην ευθύνη των κρατών μελών.
ΓΡΑΠΤΗ ΕΡΩΤΗΣΗ E-0927/97 υποβολή: Miguel Arias Caρete (PPE) προς την Επιτροπή (12 Μαρτίου 1997)

Θέμα: Το ΕΤΑ και η αλιευτική συμφωνία με τη Μαδαγασκάρη

Μπορεί η Επιτροπή να αναφέρει ποιές πιστώσεις χορηγήθηκαν στη Μαδαγασκάρη κατά τα έτη 1995 και 1996 από το ΕΤΑ, με σκοπό την ανάπτυξη του εθνικού τομέα αλιείας, και να διευκρινίσει σε ποιά συγκεκριμένα προγράμματα διετέθησαν οι ενισχύσεις αυτές;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-0923/97, E-0924/97, E-0925/97, E-0926/97, E-0927/97, E-0928/97, E-0929/97, E-0930/97, E-0931/97, E-0932/97, E-0933/97 και E-0934/97 (23 Απριλίου 1997)

Σε απάντηση στις ερωτήσεις που τέθηκαν για το ποσό των πιστώσεων και για τα συγκεκριμένα προγράμματα υπέρ δώδεκα χωρών της Αφρικής, της Καραϊβικής και του Ειρηνικού (ΑΚΕ) για την ανάπτυξη του τομέα της αλιείας, έχει αποσταλεί απευθείας στο Αξιότιμο Μέλος του Κοινοβουλίου καθώς και στη Γενική Γραμματεία του Κοινοβουλίου, έγγραφο με τον κατάλογο των προγραμμάτων που αφορούν την αλιεία στις αναπτυσσόμενες χώρες, τα οποία έχουν επωφεληθεί από κοινοτική χρηματοδότηση.

Το έγγραφο αποτελείται από πίνακες που επιτρέπουν την παροχή λεπτομερών πληροφοριών γι' αυτόν τον τύπος δράσης, τους στόχους, τους δικαιούχους και την κοινοτική συνεισφορά.
ΓΡΑΠΤΗ ΕΡΩΤΗΣΗ E-0600/97 υποβολή: Alex Smith (PSE) προς την Επιτροπή (27 Φεβρουαρίου 1997)

Θέμα: Κριτήρια για τη σύναψη συμβολαίων στον τομέα της πυρηνικής ασφάλειας

Ποιά κριτήρια εφαρμόστηκαν κατά την επιλογή των συμβαλλομένων μερών για τα ερευνητικά προγράμματα που χρηματοδοτήθηκαν στο πλαίσιο του προγράμματος για την πυρηνική ασφάλεια κατά την πυρηνική σύντηξη (1994-1998), όπως αναφέρεται στην έκθεση EUR 16980 EN; Εκτός από τα πανεπιστήμια έχουν υποβάλλει αίτηση και άλλες μη κυβερνητικές ερευνητικές ομάδες για προγράμματα στους ερευνητικούς τομείς Α-Ε; Προτίθεται η Επιτροπή να λάβει μέτρα για να ενθαρρύνει τις μη κυβερνητικές οργανώσεις στον τομέα του περιβάλλοντος να συμμετάσχουν στο πρόγραμμα;

Απάντηση της κυρίας Cresson εξ ονόματος της Επιτροπής (1η Απριλίου 1997)

Τα κριτήρια αξιολόγησης που εφαρμόζονται κατά την επιλογή έργων στο πλαίσιο του προγράμματος για την ασφάλεια κατά την πυρηνική σύντηξη (1994-1998) αφορούν τη συμμόρφωση με το πεδίο εφαρμογής και με τους στόχους του προγράμματος και τη διακρατική συνεργασία, ισχύουν επίσης τεχνικά κριτήρια, όπως η επιστημονική και τεχνική αριστεία και καινοτομία, η ποιότητα της διαχείρισης του έργου, σχέση κόστους- αποτελεσματικότητας, η ευρωπαϊκή διάσταση και τα συνδεόμενα με αυτή οφέλη, και η σχεδιαζόμενη αξιοποίηση και διάδοση των αποτελεσμάτων,

Έχουν υποβληθεί και γίνει δεκτές πολλές προτάσεις στις οποίες συμμετέχουν μη κυβερνητικές ερευνητικές ομάδες (βιομηχανία, σύμβουλοι,και μικρομεσαίες επιχειρήσεις).
ΓΡΑΠΤΗ ΕΡΩΤΗΣΗ E-1047/97 υποβολή: Iρigo Mιndez de Vigo (PPE) προς την Επιτροπή (19 Μαρτίου 1997)

Θέμα: Διένεξη ΕΕ-ΗΠΑ για το Νόμο Helms-Burton

1. Τί πιθανότητες υπάρχουν, κατά την άποψη της Επιτροπής, για να καταλήξει σε κάποια συμφωνία η διένεξη ΕΕ-ΗΠΑ για το Νόμο Helms-Burton, μετά από τις δηλώσεις του αμερικανού υφυπουργού για θέματα διεθνούς εμπορίου, κ. Eizenstat, ο οποίος είπε ότι καμία επιτροπή ειδικών του Παγκόσμιου Οργανισμού Εμπορίου (Π.Ο.Ε) δεν είναι αρμόδια να αποφανθεί για θέματα που αφορούν την εθνική ασφάλεια των ΗΠΑ, υπαινισσόμενος μάλιστα και την πιθανότητα να ζητήσουν οι ΗΠΑ εξαίρεση στο πλαίσιο του Π.Ο.Ε. με βάση αυτό το επιχείρημα;

2. Θεωρεί η Επιτροπή σωστό το αίτημα του Sir Leon Brittan ο οποίος ζήτησε να αναβληθεί για μια εβδομάδα ο καθορισμός της σύνθεσης της επιτροπής ειδικών του Π.Ο.Ε., επιβεβαιώνοντας ότι οι ΗΠΑ «επιθυμούν επίσης την εξεύρεση λύσης»;

Aπάντηση του Sir Leon Brittan εξ ονόματος της Επιτροπής (17 Aπριλίου 1997)

Ο απώτερος στόχος της Επιτροπής είναι η προστασία των ευρωπαϊκών συμφερόντων μέσω της κατάργησης ή τροποποίησης του νόμου. Αλλά, βραχυπρόθεσμα, τα συμφέροντα αυτά θα εξυπηρετηθούν καλύτερα από μία ικανοποιητική συνοπτική συμφωνία με τις Ηνωμένες Πολιτείες, που θα προστατεύει τις ευρωπαϊκές εταιρείες από τα ετερόδικα αποτελέσματα των νόμων Helms Burton και Amato. Πρόσφατα, καταβάλλονται προσπάθειες για να επιτευχθεί, το παραπάνω. Εάν δεν επέλθει παρόμοια συμφωνία, η διαδικασία επίλυσης των διαφορών θα ακολουθήσει την πορεία της στο πλαίσιο της Παγκόσμιας Οργάνωσης Εργασίας (ΠOΕ).

Η Επιτροπή της ΠΟΕ έχει τώρα διοριστεί. Η Επιτροπή γνωρίζει, αλλά δεν αποδέχεται, τις τελευταίες αμερικανικές δηλώσεις σχετικά με την αρμοδιότητα της επιτροπής αυτής.
ΓΡΑΠΤΗ ΕΡΩΤΗΣΗ E-0687/97 υποβολή: Gerardo Fernαndez-Albor (PPE) προς την Επιτροπή (6 Μαρτίου 1997)

Θέμα: Προαγωγή της έρευνας στον κοινοτικό τομέα των εσπεριδοειδών

Ο τομέας των εσπεριδοειδών αποτελεί έναν από τους πλέον προσοδοφόρους τομείς της αγροτικής οικονομίας στο νότιο τμήμα της Κοινότητας, με παραγωγή ευρείας κλίμακας, μεγάλο μέρος της οποίας εξάγεται προς το κέντρο και το βόρειο τομήμα της Ευρωπαϊκής Ένωσης.

Ωστόσο, εμπειρογνώμονες ανησυχούν ιδιάτερα για το γεγονός ότι εσπεριδοειδή που προέρχονται από άλλα μέρη του κόσμου επωφελούνται από εντατική, μεγάλης κλίμακας έρευνα η οποία οδήγησε σε αξιόλογες βελτιώσεις στην παραγωγή εξω-κοινοτικών χωρών. Η βελτιωμένη ποιότητα της παραγωγής αυτής η οποία προέρχεται από την έρευνα αυτή θα μπορούσε ενδεχομένως να αποτελέσει απειλή για τον κοινοτικό τομέα εσπεριδοειδών.

Θεωρεί, ως εκ τούτου, η Επιτροπή ενδιαφέρουσα την ιδέα να προαχθεί η έρευνα στον κοινοτικό τομέα εσπεριδοειδών ώστε να αποκατασταθεί και να βελτιωθεί η ποιότητα των προϊόντων μας και να μην απειλούνται από την επιτυχία στην έρευνα για εσπεριδοειδή που καλλιεργούνται σε άλλες περιοχές του κόσμου και ιδιαίτερα στην αμερικανική ήπειρο;

Απάντηση του κ. Fischler εξ ονόματος της Επιτροπής (17 Απριλίου 1997)

Η Επιτροπή είναι ενήμερη για την κατάσταση την σχετική με την αύξηση των εισαγωγών εσπεριδοειδών με προέλευση ανάμεσα, στα άλλα, την Λατινική Αμερική. Η κοινοτική παραγωγή θα πρέπει, πράγματι, να αντιμετωπίσει την ανταγωνιστικότητα του παγκοσμίου εμπορίου και αυτό ισχύει, ιδιαίτερα, για την παραγωγή των εσπεριδοειδών. Αυτό ήταν και ένας από τους λόγους οι οποίοι οδήγησαν την Επιτροπή να προτείνει τη μεταρρύθμιση της κοινής οργάνωσης αγοράς οπωροκηπευτικών.

Η μεταρρύθμιση αυτή συνεπάγεται κυρίως τη δυνατότητα για τις οργανώσεις παραγωγών να επωφεληθούν από ένα επιχειρησιακό κεφάλαιο, το οποίο συγχρηματοδοτείται κατά 50% από την Κοινότητα, πράγμα το οποίο θα τους επιτρέψει να εφαρμόσουν επιχειρησιακά προγράμματα στόχος των οποίων είναι ερευνητικές και βελτιωτικές ενέργειες της παραγωγής καθώς και ενέργειες οι οποίες αποσκοπούν στη βελτίωση της ποιότητας των προϊόντων και την προώθησή τους. Η Επιτροπή θέσπισε πρόσφατα, τις λεπτομέρειες εφαρμογής των προκειμένου να καταστεί δυνατή η λήψη των εν λόγω μέτρων.

Όσον αφορά τα προγράμματα βασικής ή εφαρμοσμένης έρευνας στον γεωργικό τομέα, η Επιτροπή χρηματοδοτεί επιστημονικα και πειραματικά προγράμματα καθώς και προγράμματα με επιδεικτικό χαρακτήρα, τα οποία έχουν ως στόχο τη βελτίωση της ποιότητας, την προστασία των φυτών ή τη βελτίωση της παραγωγής η οποία συνδέεται με το περιβάλλον. Ωστόσο, δεν υφίσταται ειδική στρατηγική, από τομεακή άποψη.

Τέλος, η Επιτροπή βρίσκεται, σήμερα, σε στάδιο εκτέλεσης ειδικών ενεργειών για την προώθηση, ιδίως, των εσπεριδοειδών και, αυτό, στο πλαίσιο των ενεργειών γεωργικής προώθησης.
ΓΡΑΠΤΗ ΕΡΩΤΗΣΗ E-1165/97 υποβολή: Richard Howitt (PSE) προς την Επιτροπή (26 Μαρτίου 1997)

Θέμα: Χρήση πόρων του Leonardo για την στήριξη της κατάρτισης εθελοντών πυροσβεστών

Γνωρίζει η Επιτροπή περιπτώσεις όπου πόροι του Leonardo ή άλλοι κοινοτικοί πόροι προοριζόμενοι για κατάρτιση έχουν διατεθεί για την στήριξη της κατάρτισης εθελοντών πυροσβεστών; Προτίθεται η Επιτροπή να εγκρίνει μια τέτοια πρόταση, δεδομένης της μεγάλης συνεισφοράς των πυροσβεστικών υπηρεσιών στην ασφάλεια των ευρωπαίων πολιτών;

Απάντηση της κ. Cresson εξ ονόματος της Επιτροπής (24 Απριλίου 1997)

Ένα σχέδιο κατάρτισης πυροσβεστών (με συμμετοχή συνεργατών από 12 χώρες) καθώς και άλλο ένα κατάρτισης μηχανικών πυρόσβεσης (με συμμετοχή συνεργατών από 5 χώρες), ενισχύονται σήμερα από την Επιτροπή. Η Επιτροπή αντιμετωπίζει ευνοϊκά όλες τις προτάσεις που υποβάλλονται στο πλαίσιο του προγράμματος Leonardo οι οποίες βοηθούν την κινητοποίηση των μέσων που διαθέτουν οι οργανισμοί κατάρτισης στις διάφορες χώρες ώστε να αναπτυχθούν νέοι τρόποι βελτίωσης της ποιότητας κατάρτισης με σκοπό την εγγύηση της ασφάλειας και της υγείας των Ευρωπαίων.
ΓΡΑΠΤΗ ΕΡΩΤΗΣΗ E-1082/97 υποβολή: Μιχαήλ Παπαγιαννάκης (GUE/NGL) προς την Επιτροπή (21 Μαρτίου 1997)

Θέμα: Υγρότοπος Έλους Καλοδικίου

Ο σημαντικότατος υγρότοπος του Έλους Καλοδικίου (Πάργας) Θεσπρωτίας έχει προταθεί για ένταξη στο δίκτυο Natura 2000. Ο υγρότοπος αυτός χαρακτηρίζεται από την πολύ πλούσια χλωρίδα και πανίδα του (έχουν καταγραφεί πολλά είδη ερπετών, θηλαστικών και ασπόνδυλων ειδών της οδηγίας 92/43/ΕΟΚ) ((EE L 206 της 22.7.1992, σελ. 7)) και έχει σημαντικότατη θέση στην ενότητα των υγροτόπων της Δ. Ελλάδας.

Λαμβάνοντας υπόψιν τη μεγάλη περιβαλλοντική αξία του υγροτόπου αυτού σε συνδυασμό με το γεγονός ότι απειλείται άμεσα από τις ανθρώπινες δραστηριότητες (λαθροθηρία και υπεράντληση νερού για γεωργικές δραστηριότητες) ερωτάται η Επιτροπή:

1. Με ποιά κριτήρια μπορεί να μην γίνει δεκτή η ένταξη του Έλους Καλοδικίου στο δίκτυο Natura 2000;

2. Εάν γνωρίζει με ποιόν τρόπο οι ελληνικές αρχές σκοπεύουν να προστατεύσουν την περιοχή (π.χ. φύλαξη της περιοχής από δασονομείο, κλπ.);

3. Πώς θα αντιμετωπίσει τυχόν προτάσεις των ελληνικών αρχών για χρηματοδότηση εγγειοβελτιωτικών έργων στην περιοχή;

Aπάντηση της κ. Bjerregaard εξ ονόματος της Επιτροπής (25 Απριλίου 1997)

1. Σύμφωνα με το άρθρο 4 της οδηγίας 92/43/ΕΟΚ περί της διατηρήσεως των φυσικών ενδιαιτημάτων (οικοτόπων) καθώς και της άγριας πανίδας και χλωρίδας, η σύσταση του εν λόγω δικτύου προβλέπεται να γίνει βάσει κριτηρίων που θεσπίζονται στο παράρτημα ΙΙΙ της οδηγίας. Η περιοχή του Ελους Καλοδίκου στην Θεσπρωτία προτάθηκε από τις Ελληνικές Αρχές ως υποψήφια να συμπεριληφθεί στο δίκτυο Natura 2000 και θα αποτελέσει, κατ' αρχήν, μέρος του δικτύου, εκτός εάν δεν πληροί τα προαναφερθέντα κριτήρια επιλογής.

2. Μέχρι στιγμής, στην Επιτροπή δεν έχουν περιέλθει ειδικές πληροφορίες για την διαχείριση ή την διατήρηση της εν λόγω περιοχής 7 σημειωτέον ότι οι πρακτικές ρυθμίσεις για τις περιοχές του τύπου αυτού ανήκουν στην σφαίρα των αρμοδιοτήτων του κράτους μέλους.

3. Σύμφωνα με το άρθρο 6 της ανωτέρω οδηγίας 92/43/ΕΟΚ, τα κράτη μέλη οφείλουν να λαμβάνουν τα κατάλλληλα μέτρα προς αποφυγήν της υποβαθμίσεως των φυσικών ενδιαιτημάτων και των ενδιαιτημάτων ειδών. Κατά συνέπειαν, κάθε σχέδιο ή έργο που ενδέχεται να επηρεάσει σημαντικά την εν λόγω περιοχή, πρέπει να αποτελεί το αντικείμενο κατάλληλης μελέτης των επιπτώσεων που ενδεχομένως να έχει στην διατήρησή της.
ΓΡΑΠΤΗ ΕΡΩΤΗΣΗ P-0671/97 υποβολή: Carlos Pimenta (PPE) προς την Επιτροπή (26 Φεβρουαρίου 1997)

Θέμα: Δάνεια της Ευρατόμ για την αναβάθμιση των μονάδων 5 και 6 του πυρηνικού εργοστασίου στο Κοζλοντούι

Μπορεί η Επιτροπή να επιβεβαιώσει ότι έχει κινήσει διαδικασία εκτίμησης δανείου για την αναβάθμιση των μονάδων 5 και 6 του πυρηνικού εργοστασίου στο Κοζλοντούι της Βουλγαρίας; Εάν ναι, ποιές ευρωπαϊκές εταιρίες συμμετέχουν στο έργο αυτό, σε ποιό ποσό ανέρχονται οι συνολικές δαπάνες και ποιό ποσοστό χρηματοδοτεί η Επιτροπή;

Ποιά άλλα δάνεια της Ευρατόμ εξετάζει η Επιτροπή επί του παρόντος;

Αποτελεί το εν λόγω δάνειο μέρος του προγράμματος για την παύση της λειτουργίας των μονάδων 1-4 του πυρηνικού εργοστασίου στο Κοζλοντούι όπως καθορίζεται στη συμφωνία για την πυρηνική ασφάλεια (Nuclear Safety Account) του 1994, στην οποία έχει συμφωνηθεί η παύση της λειτουργίας των μονάδων 1-4 έως το έτος 2000;

Μπορεί η Επιτροπή να διασφαλίσει ότι θα τηρήσει το χρονοδιάγραμμα της συμφωνίας NSA για την παύση της λειτουργίας των μονάδων 1-4 στην περίπτωση έγκρισης του δανείου της Ευρατόμ;

Προτίθεται η Επιτροπή να ζητήσει από τις βουλγαρικές αρχές τη διεξαγωγή εκτίμησης των ζημιών στο περιβάλλον και τη συμμετοχή των πολιτών στο εν λόγω σχέδιο, πριν την οριστική έγκριση της χρηματοδότησης;

Απάντηση του κ. de Silguy εξ ονόματος της Επιτροπής (17 Απριλίου 1997)

Η εταιρεία Natsionalna Elektricheska Kompania (NEK) αποφάσισε να εμπιστευθεί την υλοποίηση του μεγαλύτερου μέρους της αναβάθμισης των μονάδων 5 και 6 του πυρηνικού εργοστασίου στο Κοζλοντούι στην ευρωπαϊκή κοινοπραξία Κοζλοντούι, την οποία αποτελούν οι εταιρείες Siemens, Framatome και Atomenergoexport. Το βουλγαρικό Υπουργείο Ενέργειας ζήτησε από την Επιτροπή να συμμετάσχει, μέσω ενός δανείου Ευρατόμ, στη χρηματοδότηση του 50% του εν λόγω σχεδίου, το συνολικό κόστος του οποίου, σύμφωνα με τους υπολογισμούς της NEK, ανέρχεται σε 220 εκατ. ECU περίπου.

Ο φάκελλος της υπόθεσης εξετάζεται από την Επιτροπή η οποία, σημειωτέον, δεν έχει λάβει άλλες αιτήσεις χορήγησης δανείων Ευρατόμ στη Βουλγαρία.

Η Συμφωνία για την Πυρηνική Ασφάλεια (Nuclear Safety Account) του 1993, την οποία διαχειρίζεται η Ευρωπαϊκή Τράπεζα Ανασυγκρότησης και Ανάπτυξης, προβλέπει σειρά επενδύσεων που θα επιτρέψουν τη σταδιακή παύση της λειτουργίας των μονάδων 1 έως 4, στις οποίες περιλαμβάνεται η αναβάθμιση των μονάδων 5 και 6, η ολοκλήρωση του κέντρου άντλησης της Τσάϊρα και η βελτίωση τριών μονάδων οικιακής θέρμανσης. Η Επιτροπή προσδίδει μεγάλη σημασία στην άμεση εφαρμογή της εν λόγω συμφωνίας. Στο πλαίσιο αυτό, θα τοποθετηθεί η ενδεχόμενη παρέμβαση της Ευρατόμ.

Εξάλλου, πριν λάβει την απόφασή της όσον αφορά τη χορήγηση δανείου Ευρατόμ και πριν καθορίσει τους όρους χορήγησης, η Επιτροπή θα εκτιμήσει το σύνολο των στοιχείων του φακέλλου.

Η εκμετάλλευση των μονάδων 5 και 6 έχει ξεκινήσει από το 1987 και 1991 αντίστοιχα. Οι βουλγαρικές αρχές έχουν ήδη πραγματοποιήσει μία περιβαλλοντική μελέτη, ενώ, στο πλαίσιο εξέτασης της χορήγησης δανείου Ευρατόμ για τον εκσυγχρονισμό των εν λόγω μονάδων, θα πραγματοποιηθεί αναλυτική εξέταση των περιβαλλοντικών επιπτώσεων του προαναφερθέντος σχεδίου.
ΓΡΑΠΤΗ ΕΡΩΤΗΣΗ E-0648/97 υποβολή: Νικήτας Κακλαμάνης (UPE) προς την Επιτροπή (6 Μαρτίου 1997)

Θέμα: Κατασκευή σταθμών παραγωγής ενέργειας φυσικού αερίου

Πρόσφατα εγκαινιάστηκε στην Ελλάδα το σύστημα διοχέτευσης φυσικού αερίου από τη Ρωσία, έργο με ευεργετικές επιδράσεις στη μείωση του κόστους της βιομηχανίας, στη βελτίωση της ποιότητας του αέρα, και στην ενεργητική αυτάρκεια της Ελλάδας.

Έχει διατυπωθεί η πρόταση να κατασκευασθούν δύο σταθμοί παραγωγής ενέργειας φυσικού αερίου συνδυασμένου κύκλου, ένας κοντά στα ελληνοαλβανικά σύνορα (ώστε να εξασφαλισθεί η τροφοδοσία της Αλβανίας) και ένας κοντά στα ελληνοβουλγαρικά σύνορα. Ιδιαίτερα ο τελευταίος είναι άμεσης προτεραιότητας, αφού θα οδηγήσει στην υποκατάσταση της βουλγαρικής παραγόμενης ενέργειας από την εξαιρετικά επικίνδυνη πυρηνική μονάδα του Κοζλοντούι.

Τα παραπάνω έργα εντάσσονται στους προσανατολισμούς της ΕΕ, η οποία επιδιώκει την υποβοήθηση της ανάπτυξης των χωρών της Βαλκανικής Χερσονήσου, καθώς και τη βελτίωση της περιβαλλοντικής προστασίας τους.

Θα ήθελα να πληροφορηθώ από την Ευρωπαϊκή Επιτροπή αν σκοπεύει να ενισχύσει και με ποιό τρόπο την κατασκευή των προαναφερθέντων δύο σταθμών, δεδομένου ότι συμβιβάζονται απολύτως και με στόχους της ΕΕ, η οποία με τα Διευρωπαϊκά Δίκτυα Ενέργειας προσπαθεί να ενισχύσει την ίδια της την ενεργειακή αυτάρκεια.

Απάντηση του κ. Παπουτσή εξ ονόματος της Επιτροπής (17 Απριλίου 1997)

Κατά πρώτο είναι σκόπιμο να διευκρινιστεί ότι ο προγραμματισμός των επενδύσεων για σταθμούς ηλεκτροπαραγωγής εξαρτάται από τα κράτη μέλη και τις επιχειρήσεις ηλεκτρισμού.

Ωστόσο, στην αρχή εκάστου έτους, η Επιτροπή ενημερώνεται για τον προγραμματισμό των ανωτέρω επενδύσεων. Στην προκείμενη περίπτωση, δεν της ανακοινώθηκαν σχέδια κατασκευής στην Ελλάδα νέων σταθμών ηλεκτροπαραγωγής με καύση αερίου, με προορισμό την εξαγωγή ηλεκτρικής ενέργειας προς την Αλβανία και τη Βουλγαρία.

Στη σημερινή δομή του έργου «φυσικό αέριο» στην Ελλάδα προβλέπεται η χρησιμοποίηση φυσικού αερίου στους σταθμούς ηλεκτροπαραγωγής στην Αττική, καθώς και στην περιφέρεια της Ανατολικής Μακεδονίας και Θράκης. Ως προς την τελευταία περιοχή, προβλέπεται να κατασκευαστεί σταθμός στην Κομοτηνή, ο οποίος θα λάβει στήριξη από το Ευρωπαϊκό Ταμείο Περιφερειακής Ανάπτυξης (ΕΤΠΑ), με στόχο να ενισχυθεί ο εφοδιασμός της απομεμακρυσμένης αυτής περιοχής της Βορειανατολικής Ελλάδας με ηλεκτρισμό, συμβάλλοντας τοιουτοτρόπως στην οικονομική της ανάπτυξη.

Επισημαίνεται επίσης ότι η Επιτροπή έχει παραλάβει αίτηση για την παροχή χρηματοδοτικής στήριξης στην εκπόνηση μελετών σχετικά με την επέκταση του ελληνικού δικτύου αερίου προς την περιφέρεια της Δυτικής Μακεδονίας και της Αλβανίας. Η αίτηση αυτή αξιολογήθηκε με θετικό αποτέλεσμα, η δε απόφαση χρηματοδότησης της μελέτης αναμένεται να ληφθεί κατά τους προσεχείς μήνες, στο πλαίσιο του προγράμματος των διευρωπαϊκών δικτύων. Μεταξύ άλλων θεμάτων, με τη μελέτη θα αναλυθεί η ζήτηση αερίου στη βορειοδυτική Ελλάδα και στην Αλβανία, κυρίως για ηλεκτροπαραγωγή.

Εξάλλου η Επιτροπή υποστηρίζει επίσης, στο πλαίσιο του ενεργειακού προγράμματος Synergy, την εκπόνηση μελέτης με αντικείμενο τη δημιουργία περιφερειακής αγοράς ηλεκτρισμού στις βαλκανικές χώρες.
ΓΡΑΠΤΗ ΕΡΩΤΗΣΗ E-0065/97 υποβολή: Jaime Valdivielso de Cuι (PPE) προς το Συμβούλιο (24 Iανουαρίου 1997)

Θέμα: Αποτελεσματική διαχείριση των προϊόντων που κατάσχονται σύμφωνα με ό,τι προβλέπεται για την κοινοτική απάτη

Μετά πάροδο επτά και πλέον ετών από την έναρξη ισχύος του Κανονισμού προστασίας εμπορικών σημάτων και δικαιωμάτων πνευματικής ιδιοκτησίας, το πεδίο εφαρμογής του οποίου επεκτάθηκε ώστε να συμπεριλάβει και τα συγγραφικά δικαιώματα, τα πρότυπα χρήσης και τους λογοτύπους, διενεργήθηκαν, με τη βοήθεια τελωνειακών οργάνων, έλεγχοι με τους οποίους εντοπίστηκαν πάνω από 1460 κρούσματα και απόπειρες διάπραξης απάτης σε τρία κράτη μέλη.

Μετά την κατάσχεση των προϊόντων διαπιστώθηκε απουσία πολιτικής σχετικά με τον προορισμό των προϊόντων αυτών και τα συναφή προβλήματα. Προς το παρόν, η λύση είναι η συστηματική καταστροφή τους, πράγμα πολύ δαπανηρό αλλά και αναποτελεσματικό.

Υπάρχουν καυτά παραδείγματα: Στη Γερμανία κατασχέθηκαν 60.000 δερμάτινες μπάλες ποδοσφαίρου. Η καταστροφή τους συνεπάγεται υψηλό οικονομικό και περιβαλλοντικό κόστος 7 ποιός καταβάλει το κόστος αυτό, η Επιτροπή ή το κράτος μέλος; Έχει το Συμβούλιο εξετάσει τη δυνατότητα να δωρίσει τις μπάλες αυτές σε παιδιά αναπτυσσομένων χωρών που συγκεντρώνουν τις προϋποθέσεις για να λάβουν ανθρωπιστική και επισιτιστική βοήθεια (όπως η Πρώην Γιουγκοσλαβία, η Ρουάντα, το Ζαΐρ, κλπ.)

Στην Ισπανία κατασχέθηκαν 33.000 κομμάτια εσώρουχα 7 αντιμετωπίζεται κάποιο μέτρο υποθετικής αξιοποίησής τους δωρίζοντάς τα σε φιλανθρωπικούς οργανισμούς και ανθρωπιστικές οργανώσεις όπως η Cαritas ή ο Ερυθρός Σταυρός;

Μελετά το Συμβούλιο τη δυνατότητα να θεσπίσει κάποιο νομικό καθεστώς για τη διάθεση των κατασχομένων προϊόντων; Προτίθεται να προβεί στη σύνταξη κανονισμού για την αναζήτηση χρήσης για κάθε είδος προϊόντων;

Απάντηση (16 Μαΐου 1997)

Οι τελωνιακοί έλεγχοι στους οποίους αναφέρεται ο αξιότιμος κ. βουλευτής βασίζονται στον κανονισμό 3295/94 περί μέτρων απαγόρευσης της ελεύθερης κυκλοφορίας, της εξαγωγής, της επανεξαγωγής και της υπαγωγής υπό καθεστώς αναστολής των εμπορευμάτων παραποίησης/απομίμησης και των αναπαραχθέντων χωρίς άδεια (πειρατικών). Με τον κανονισμό αυτό επεκτείνεται το πεδίο δράσης των τελωνείων σε όλα τα δικαιώματα πνευματικής ιδιοκτησίας εκτός των διπλωμάτων ευρεσιτεχνίας.

Στο άρθρο 8 του εν λόγω κανονισμού ορίζεται ότι «τα κράτη μέλη λαμβάνουν τα απαραίτητα μέτρα προκειμένου οι αρμόδιες αρχές να είναι σε θέση:

α) κατά κανόνα και σύμφωνα με τις οικίες διτάξεις της εθνικής νομοθεσίας να καταστρέψουν τα εμπορεύματα .... παραποίησης/απομίμησης... ή να τα θέσουν εκτός εμπορικής κυκλοφορίας ...

β) να λάβουν ... κάθε άλλο μέτρο που στερεί αποτελεσματικά τους ενδιαφερόμενους από τα οικονομικά οφέλη της πράξης».

Ο τρόπος με τον οποίο τα κράτη μέλη καταστρέφουν ή θέτουν εκτός εμπορικής κυκλοφορίας τα προϊόντα παραποίησης/απομοίμισης ορίζεται σύμφωνα με το εθνικό δίκαιο. Ως εκ τούτου οι αρμόδιες αρχές δύνανται, μετά την απόσυρση των εμπορευμάτων από το οικονομικό κύκλωμα, να τα προσφέρουν σε ανθρωπιστικές οργανώσεις.